Sithole-moord: Verdagtes sê dit was selfverdedigingDie vier beskuldigdes in die Emmanuel Sithole-saak. Foto: SAPD Die vier persone wat daarvan beskuldig word dat hulle die Mosambiekse straatverkoper Emmanuel Sithole vermoor het, voer aan dit was uit selfverdediging, het hul prokureurs Dinsdag aan die Johannesburgse landdroshof gesê. Mthinto Bhengu, Sizwe Mngomezulu, Sifundi Mzimela en ŉ 17-jarige seun staan tereg op aanklag van moord en aanranding met die doel om ernstige liggaamlike skade aan te rig in verband met die aanval op Sithole tydens xenofobiese geweld twee maande gelede in dele van Suid-Afrika. Tshege Ntake, vir Bhengu en die minderjarige, het aan die hof gesê sy kliënte sal ontken dat hulle Sithole doelbewus aangeval het. Bhengu voer aan Sithole het hom aangerand toe hy die minderjarige wou help nadat Sithole die tiener aangeval het. Ntake het gesê sy kliënt het ŉ mes by die groenteverkoper Fabian Gomez se stalletjie gegryp om homself teen Sithole te beskerm. “Beskuldigde een [Bhengu] het ŉ operasie aan sy maag gehad. Hy het op die grond geval nadat die oorledene [Sithole] hom in die maag geslaan het. Hy het opgestaan en ŉ mes gegryp om hom te verdedig,” het hy aan die hof gesê. Gomez, ŉ tweede staatsgetuie, ontken Ntake se weergawe van die gebeure. Hy het vroeër getuig dat die vier beskuldigdes sigarette by Sithole gegryp het sonder om daarvoor te betaal en hulle het hom daarna aangerand toe hy die sigarette teruggeëis het. Sithole is met ŉ mes gesteek en met ŉ stuk gereedskap aangerand, het Gomez aan die hof gesê. Volgens Ntake sal Bhengu getuig dat daar nooit ŉ punt was waar Sithole aangerand of met die mes gesteek is nie. “Hy het slegs die mes gebruik om hom bang te maak,” het hy gesê. Ntake het ook gesê dit is nie waar dat die minderjarige ŉ bierbottel gedra het nie. “Hy sal getuig dat hy nooit bier op Sithole uitgegooi het of hom met ŉ bottel geslaan het nie. Hy het nie ŉ bierbottel by hom gehad nie.” Vhonani Matshidza, vir Mngomezulu en Mzimela, het gesê die stuk gereedskap waarna Gomez verwys, was van ŉ nabygeleë straattegnikus en Mzimela het dit ook gebruik om homself te verdedig. “Beskuldigde vier [Mzimela] sal getuig dat die oorledene [Sithole] hom met ŉ baksteen geslaan het toe hy probeer bepaal het waaroor die bakleiery handel. Hy het ŉ skroefsleutel by die tegnikus gegryp om homself te verdedig.” Gomez het net sy kop geskud. “Ek het nie die gebeure gesien soos wat die prokureur voorhou nie. Ek het gesien hoe die beskuldigde die skroefsleutel uit sy broek haal om Emmanuel aan te rand.” Volgens Matshidza was Mngomezulu nie naby die toneel toe die bakleiery begin het nie. Landdros Lucas van der Schyff het die saak tot 10 Julie uitgestel. Lees alle vorige berigte oor Emmanuel Sithole op Maroela Media.